## La Generalitat aconseguix elevar al 100 % el cofinançament del BEI als projectes que donen suport a la recuperació a través del Fons de Resiliència Autonòmic (FRA)

*** Com a norma general, el cofinançament dels projectes presentats al FRA amb intervenció del BEI no pot superar el 70 %
* La Generalitat també ha sol·licitat que els projectes privats que aspiren a obtindre finançament a través d’algun dels diferents mecanismes del FRA tinguen caràcter prioritari i preferent**

La Generalitat ha aconseguit que els projectes empresarials estratègics que s’implanten a la Comunitat Valenciana mitjançant el Fons de Resiliència Autonòmic (FRA) amb cofinançament del Banc Europeu d’Inversions (BEI) puguen comptar amb fins al 100 % de finançament en el cas que es tracte d’iniciatives que contribuïsquen a la recuperació econòmica i social de València després de la riuada.

Este cofinançament del BEI s’articularà a través del Fons de Resiliència Autonòmic (FRA), un fons creat en el marc del Mecanisme de Recuperació i Resiliència (MRR) l’objectiu del qual és facilitar l’accés al finançament de projectes públics i privats regionals amb fins a 20.000 milions d’euros dels fons NextGeneration EU.

Com a norma general, el cofinançament d’este tipus de projectes no pot superar el 70 % del cost total del projecte, però les iniciatives empresarials que estiguen alineades amb la recuperació econòmica i social de València podran arribar fins al 100 % de finançament.

Així ho ha anunciat este dijous la consellera d’Hisenda i Economia, Ruth Merino, en resposta a una pregunta oral en les Corts sobre les gestions del seu departament per a canalitzar recursos de la UE a favor de la recuperació després de la riuada.

Quant a les altres actuacions dutes a terme en eixe sentit, la Generalitat també ha sol·licitat que els projectes privats que aspiren a obtindre finançament a través d’algun dels diferents mecanismes del FRA tinguen caràcter prioritari i preferent.

En el cas del BEI, no serà necessari declarar el caràcter prioritari i preferent d’eixos projectes per a aportar tots els recursos econòmics necessaris amb la finalitat que tots els projectes de les comunitats autònomes, inclosa la Comunitat Valenciana, tiren avant.

En este sentit, cal recordar que l’accés a una major quantitat de recursos econòmics aportats pel BEI en condicions més avantatjoses i terminis de finançament més extensos que els inicialment previstos en el FRA per a projectes privats va ser una de les primeres peticions que la consellera d’Hisenda va fer al Govern d’Espanya amb vista a canalitzar recursos comunitaris per a la postemergència.

En conjunt, si s’atenen totes les reivindicacions de la Generalitat en eixe sentit podrien mobilitzar-se un total de 4.876 milions d’euros per a la reconstrucció addicionals per a la reconstrucció de les zones afectades. Per a fer-ho, s’ha proposat que el 10 % dels recursos que corresponen a l’Estat en el marc del Programa operatiu 2021-27 siguen derivats a la Comunitat Valenciana, la qual cosa suposaria una injecció addicional de més de 3.000 milions d’euros.

A estos se sumen els 1.676 milions corresponents als fons estructurals (570 milions d’euros d’FSE i 1.106 milions de FEDER) a través del Restore, un nou mecanisme comunitari que cofinança el 95 % dels projectes, notablement per damunt del cofinançament actual dels fons FEDER i FSE en els quals el 60 % del finançament és de la UE i el 40 % són recursos propis de la Generalitat.

Fecha: 19/12/2024